**ikt.szám: Na/66/2024.**

**J E G Y Z Ő K Ö N Y V**

**Készült:** Nagyacsád község Önkormányzata Képviselő-testületének 2024. április 24-én 18 óra 00 perckor megtartott nyilvános üléséről.

**Helye:** Nemesgörzsönyi Közös Önkormányzati Hivatal Nagyacsádi Kirendeltsége

**Jelen vannak:**

Szalóky Nándor Polgármester

Szakács Balázsné alpolgármester

Kolonics Szilvia

Tima Zoltán Ferenc

Tóth Péter

képviselők

**Távol van**: -

**Tanácskozási joggal jelen van:** Novák Edit aljegyző

Meghívott: -

**Érdeklődő:** -

Szalóky Nándor Polgármester: Köszönti a képviselőket. Megállapítja, hogy az ülés határozatképes, mivel a megválasztott 5 fő képviselőből 5 fő jelen van. Szalóky Nándor polgármester kéri, hogy első napirendnek kerüljön felvételre a közúti táblák megrendelése és kihelyezése napirend Mivel kiegészítés, kérdés nem érkezett, felkéri a képviselő-testületet, hogy szavazzon a napirend elfogadásáról.

Nagyacsád község Önkormányzatának Képviselő-testülete 5 igen szavazattal, tartózkodás és ellenszavazat nélkül a következő határozatot hozta:

**10/2024.(IV.24.) önkormányzati határozat**

Nagyacsád Község Önkormányzatának képviselő-testülete 2024. április 24-i ülésének napirendjét az alábbiak szerint határozza meg:

1. Közúti táblák megrendelése és kihelyezése

Előadó: polgármester

1. Önkormányzati fejlesztések tárgyalása

Előadó: polgármester

1. Tájékoztató az elmúlt és az elkövetkezendő időszak fontosabb eseményeiről

Előadó: polgármester

**Napirendek tárgyalása:**

1. **Közúti táblák megrendelése és kihelyezése**

**Előadó: polgármestr**

Szalóky Nándor polgármester elmondja, hogy a Nagyacsád, Petőfi utca önkormányzati tulajdonban van. A közút védelme érdekében szükséges közúti közlekedési tábla megrendelése és kihelyezése. Javasolja, hogy az 1/1975. (II.5.) KPM-BM együttes rendelet (továbbiakban: KRESZ) 30. tábla szerinti 20 km/h sebességkorlátozó tábla mezőgazdasági vontató kiegészítő táblával történő kihelyezését a következők szerint: a Kossuth utcáról Petőfi utcára ráhajtó forgalom menetirány szerinti jobb oldalán az útkereszteződéstől 5 méterre, a Széchenyi utcáról Petőfi utcára ráhajtó forgalom menetirány szerinti jobb oldalán az útkereszteződéstől 5 méterre. a 0191/3 hrsz alatti bekötőútról a Petőfi utcára ráhajtó forgalom menetirány szerinti jobb oldalán az útcsatlakozáshoz. Ha a sebességkorlátozás nem kerül betartásra, tovább korlátozhatjuk kivéve engedéllyel, kivéve célforgalom táblák kihelyezésével.

Tóth Péter képviselő elmondja, nem érti hogyan mennek olyan gyorsan a traktorokkal, amikor alig lehet elférni.

Szalóky Nándor polgármester elmondja, hogy reméli, a korlátozás eléri a célját.

Megkérdezi, hogy van-e valakinek kérdése, hozzászólása?

Szalóky Nándor polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Nagyacsád Község Önkormányzat Képviselő-testülete 5 igen szavazattal, ellenszavazat, tartózkodás nélkül a következő határozatot hozza:

**11/2024. (IV.24.) önkormányzati határozat**

1. Nagyacsád Község Önkormányzat Képviselő-testület , mint a Nagyacsád helyi közútjainak fenntartója és kezelője a közúti közlekedésről szóló 1988. évi I. törvény 34.§ (2) bekezdése alapján felülvizsgálta Nagyacsád közúti forgalmának rendjét.
2. A Képviselő-testület, mint Nagyacsád helyi közútjainak fenntartója és kezelője az alábbiak szerint közúti táblák kihelyezését rendeli el:

A Petőfi utcában 1/1975 (II.5) KPM-BM együttes rendelet (továbbiakban: KRESZ) 30. számú ábra szerinti 20 km/h sebességkorlátozó tábla mezőgazdasági vontató kiegészítő táblával együttesen kerül kihelyezésre. Táblák helye: a Kossuth utcáról a Petőfi utcára ráhajtó forgalom menetirány szerinti jobb oldalán az útkereszteződéstől 5 méterre, a Széchenyi utcáról a Petőfi utcára ráhajtó forgalom menetirány szerinti jobb oldalán az útkereszteződéstől 5 méterre, a 0191/3 hrsz alatti bekötőútról a Petőfi utcára ráhajtó forgalom menetirány szerinti jobb oldalán az útcsatlakozáshoz~~.~~

1. A Képviselő-testület megrendeli a 2. pontban írt táblákat a 2024. évi költségvetés terhére.
2. A Képviselő-testület felhatalmazza a polgármestert a szükséges intézkedések megtételére.

Felelős: polgármester

Határidő. azonnal

**2)Önkormányzati fejlesztések tárgyalása**

**Előadó: polgármester**

Szalóky Nándor polgármester elmondja, hogy a ciklusban sok minden megvalósult, azonban vannak olyan tételek a ciklus programban, melyek megvalósítására most lett lehetőség.

**a)** A piac pályázat sajnos nem nyert, ezért egy csökkentett műszaki tartalommal fedett rendezvénytérként kerülhet megvalósításra 20\*10 m nagyságban, tartóoszlopokkal, lemez tetővel. Be kell tenni egy plusz oszlopsort a fesztávolság miatt. Árajánlatok beszerzésre kerültek, 15.778.978.- Ft-ból megvalósítható. Két vállalkozó elvállalná a kivitelezést, az egyik a térkövezés részét, a másik pedig a tető kivitelezését végezné el fa oszloplábakon. Ismerteti az árajánlat részletes tartalmát.

Szakács Balázsné alpolgármester megkérdezi, hogy nem lehet valahogyan kiváltani?

Kolonics Szilvia képviselő megkérdezi, hogy a lábak hogyan lesznek elhelyezve?

Szalóky Nándor polgármester elmondja, hogy sajnos nem lehet kiváltani, fából lesznek az oszlopok, az építményen belül. Az árajánlat a festést nem tartalmazza.

Kolonics Szilvia képviselő elmondja hogy a Nyári Ricsi és a Bogdán Ricsi lefesthetné.

Szalóky Nándor polgármester elmondja, hogy társadalmi munkában lefestjük. A kérdés az, hogy a focipálya mellé, vagy a magtárhoz kerüljön felépítésre, valamint az, hogy a féltető melyik oldalon legyen. Javasolja, hogy az épület belső oldalára kerüljön a féltető.

A Képviselő-testület egyetért, hogy a Nagyacsád, 258/2 hrsz alatti ingatlanra kerüljön az építmény elhelyezésre.

Megkérdezi, hogy van-e valakinek kérdése, hozzászólása?

Szalóky Nándor polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Nagyacsád Község Önkormányzat Képviselő-testülete 5 igen szavazattal, ellenszavazat, tartózkodás nélkül a következő határozatot hozza:

**12/2024. (IV.24.) önkormányzati határozat**

1.)Nagyacsád Község Önkormányzat Képviselő-testülete úgy döntött, hogy fedett rendezvénytér elnevezésű építményt létesít a Nagyacsád 258/2 hrsz alatti ingatlanon.

2.) Megbízza a Krisz-Épkő KFt-t (8500 Pápa, Szabó Dezső u. 2/A, asz: 23922138-2-19), hogy a benyújtott árajánlatban foglalt építési munkálatokat (térkövezés terület kialakítással, anyagköltséggel) elvégezze bruttó 7.419.780.- Ft összegben.

3.) Megbízza a Fer-Szi’09 Bau Kft-t (8521 Nagyacsád, Széchenyi u. 14. asz: 14871481-2-19), hogy a benyújtott árajánlat alapján az árajánlatban foglalt építési munkálatokat (ácsmunka, tetőfedés, bádogozás anyagköltséggel) bruttó 8.359.198.- Ft összegben elvégezze.

4.)Felhatalmazza a polgármestert a szerződések megkötésére, szüksége intézkedések megtételére.

Felelős: polgármester

Határidő: azonnal

**b)**Szalóky Nándor polgármester elmondja, hogy a szélmezei tőzegtóhoz vezető, Petőfi utcából kivezető murvás utat javítani kellene.

Kolonics Szilvia képviselő megkérdezi, hogy mi a helyzet a Varga Sanyival.

Szalóky Nándor polgármester elmondja, hogy beszélt vele, annyiba tud segíteni, hogy legréderezi.

Kolonics Szilvia képviselő elmondja, hogy akkor elismeri, hogy miatta ment tönkre az út.

Szalóky Nándor polgármester elmondja, hogy igaza is van, meg nem is. A takácsi úton is azért lehet elmenni, mert ő megcsinálta.

Tima Zoltán Fernc képviselő elmondja, hogy a szállításban nem tud segíteni, mert amivel gabonát hord, azzal kavicsot nem tud hordani, tönkre menne.

Azt megtenné, ha idehordjuk, elegyengetné.

Tóth Péter képviselő elmondja, hogy szégyen, hogy a Varga Sanyi megígérte, hogy segít, de nem. Akkor hordja a trágyát, amikor rossz az idő, megint tönkre fogja tenni.

Szalóky Nándor polgármester elmondja, hogy a gödröket nem csak ő csinálja. Megígérte, ha a kanárison túlról jön, akkor görzsöny felé megy, a sebességkorlátozásról pedig döntöttünk.

Szakács Balázsné alpolgármester elmondja, kár erről beszélni, meg kell csináltatni.

Szalóky Nándor polgármester elmondja, hogy nagy a forgalom a Petői utcában, de kb. évi 10 napon. Kért árajánlatot. 1.657.350.- Ft összegben az FXBÉ 2002 Bt. adta a legalacsonyabb árajánlatot. Az árajánlat tartalma: **dolomit anyag+ szállítás (50q) 345.000.-+áfa** , valamint **egyengetés, terítés profil készítés: 960.000.-+ áfa.**

A lealacsonyabb összegű árajánlatot javasolja elfogadni.

Megkérdezi, hogy van-e valakinek kérdése, hozzászólása?

Szalóky Nándor polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Nagyacsád Község Önkormányzat Képviselő-testülete 5 igen szavazattal, ellenszavazat, tartózkodás nélkül a következő határozatot hozza:

**13/2024. (IV.24.) önkormányzati határozat**

Nagyacsád Község Önkormányzat Képviselő-testülete úgy döntött, hogy felújítási munkálatokat végez a Nagyacsád kivett út megnevezésű „Tőzeg úton” (0191/3 hrsz és 0189 hrsz alatti ingatlanok). Megbízza az FXBÉ 2002 Kereskedelmi és Szolgáltató Bt.-t(székhelye: 8557 Bakonyság, Kossuth u. 1.)cégjegyzékszám:19 06 507020., adószám: 21517611-2-19., KSH szám: 21517611 4519 117 19.,) a felújítási munkálatok elvégzésével, az árajánlatban foglalt bruttó 1.657.350.- Ft összegben**.** Felhatalmazza a polgármestert a szükséges intézkedések megtételére.

Felelős: polgármester

Határidő: azonnal

**c)** Szalóky Nándor polgármester elmondja, hogy a Nagyacsád Ijfúsági klub felújításra szorul, több ütemben kerülne megvalósításra, a későbbiekben még próbálunk pályázati forrást találni, - sajnos három elutasított pályázatunk volt a tárgyban -, az állagmegóvó munkákat azonban el kell kezdeni. A tejúttól az önkormányzatig a térkövet is javítani szükséges. Az épület belső felújítás első ütemének munkálataira valamint a járda javítására árajánlat került beszerzése. A kapott árajánlat alapján a munkálatokat 377.000.- Ft összegben tudja elvégezni Tompa József egyéni vállalkozó.

Megkérdezi, hogy van-e valakinek kérdése, hozzászólása?

Szalóky Nándor polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Nagyacsád Község Önkormányzat Képviselő-testülete 5 igen szavazattal, ellenszavazat, tartózkodás nélkül a következő határozatot hozza:

**14/2024. (IV.24.) önkormányzati határozat**

Nagyacsád község Önkormányzata megbízza Tompa József ev. -t,(8521 Nagyacsád, Széchenyi u. 28. asz: 67760354-1-39) a Nagyacsád, Kossuth u. 27. sz. alatti ingatlan bontási és betonozás munkálataival, valamint a Nagyacsád 207 és 257 hrsz alatti ingatlanon elhelyezkedő térköves járda felújítási munkálataival bruttó 377.000.- Ft összegben. Felhatalmazza a polgármestert a szükséges intézkedések megtételére.

Felelős: polgármester

Határidő: azonnal

Szalóky Nándor polgármester elmondja, hogy a Nagyacsád063/7 hrsz alatti ingatlan a rendezési tervben már építési telekként szerepel. Sokan jelezték igényüket az építési telkek iránt. Levélben megkerestük az NFK-t, 6.000.000.- Ft-os ajánlatot téve. Sajnos nem fogadták el. A településen üres építési telek nincs, ezért csak ebben az irányban tud fejlődni a falu ezen a téren. Korábbi értékbecslés 13.757.000.- Ft összeget tartalmazott, javasolja, hogy az önkormányzat vásárolja meg az ingatlant ezen az áron, vagy ha szükséges az ismételt értékbecslés, azt vállalja az önkormányzat.

Tóth Péter képviselő elmondja, hogy az elkövetkezendő 30 évben nincs realitása a közművesítésnek.

Kolonics Szilvia képviselő megkérdezi, hogy tudjuk-e, hogy mennyibe kerül a közművesítés.

Szalóky Nándor képviselő elmondja, hogy tervek nélkül nem tudunk árajánlatot kérni.

Szakács Balázsné alpolgármester elmondja, hogy így tudunk csak fejlődni, ha van telek.

Szalóky Nándor polgármester elmondja, hogy kb. 5 év múlva lehet telkeket kialakítani.

Szakács Balázsné alpolgármester elmondja, hogy unokában, dédunokában kell gondolkodni.

Tima Zoltán Ferenc képviselő elmondja, hogy az erdőt el lehet adni, abból tudunk rá pénzt gyűjteni

Szalóky Nándor polgármester elmondja, hogy igen. A telket addig használná az Agroprodukt, amíg nem kerül kialakításra.

Megkérdezi, hogy van-e valakinek kérdése, hozzászólása?

Szalóky Nándor polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Nagyacsád Község Önkormányzat Képviselő-testülete 4 igen szavazattal, 1 tartózkodással, ellenszavazat nélkül a következő határozatot hozza:

**15/2024. (IV.24.) önkormányzati határozat**

Nagyacsád Község Önkormányzatának Képviselő-testülete úgy döntött, hogy meg kívánja vásárolni a Magyar Állam tulajdonát képező Nagyacsád, külterület 063/7 hrsz alatti, szántó művelési ágú 3,5365 ha nagyságú ingatlant a Nemzeti Földügyi Központ által elvégeztetett értékbecslésben foglalt 13.757.000.- Ft forgalmi értéken. A terület megvásárlásának célja: építési telkek kialakítása Nagyacsád Helyi Építési Szabályzatának megfelelően, Nagyacsád település településfejlesztése érdekében. Amennyiben az értékbecslésben foglalt érvényességi idő letelt, úgy a 262/2010.(XI.17.) Korm. rendelet 4.§ (2) bekezdése alapján újabb értékbecslés elvégeztetésére kéri fel a Nemzeti Földügyi Központot.

A Képviselő-testület felhatalmazza a polgármestert a szükséges intézkedések megtételére.

Felelős: polgármester

Határidő: azonnal

**3.)Tájékoztató az elmúlt és az elkövetkezendő időszak fontosabb eseményeiről**

**Előadó: polgármester**

Szalóky Nándor polgármester elmondja, hogy szombaton lesz a szemétszedés.

Kolonics Szilvia képviselő megkérdezi, hogy a teli zsákokkal mi lesz, ki lehet rakni az út szélére?

Szalóky Nándor polgármester elmondja, hogy igen, aztán be kell hordani és elviszi őket a Győr-Szol Zrt.

Tima Zoltán képviselő elmondja, hogy az utcájuk végére is le lehet tenni.

Szakács Balázsné alpolgármester elmondja, hogy a temetőhöz is lehet, és onnan majd elvinni.

Kolonics Szilvia képviselő elmondja, ott csúnya, arra sokan járnak.

Szalóky Nándor polgármester elmondja, addig még el lehet dönteni, hogy több helyre gyűjtjük. A kolbászolónak jó vízhangja volt, a következő rendezvény a gyereknap lesz.

Szalóky Nándor polgármester megkérdezi, van-e még valakinek kérdése, hozzászólása?

Megállapítja, hogy a Képviselő-testület nyilvános ülésén megtárgyalandó további napirend nincs, kérdés, bejelentés hiányában a 2024. április 24-i nyilvános ülést 19 óra 25 perckor berekeszti.

K.m.f.

Szalóky Nándor Ivanics Barbara

polgármester jegyző

A jegyzőkönyv tartalmáért felel:

Novák Edit

aljegyző